Cykelfans verden over kan se frem til, at sidste års Tour de France-duellanter Jonas Vingegaard og Tadej Pogacar mødes i Paris-Nice, der begynder 5. marts. Det står klart, efter Pogacar har meldt ud, at han har prioriteret at køre det franske etapeløb over Strade Bianche, som sloveneren ellers vandt sidste år. - Det næste løb, jeg stiller til start i, er Paris-Nice. Hvis jeg skal gøre det godt dér, bliver jeg nødt til at komme et par dage før og træne til holdløbet på tredje etape, fortæller den dobbelte Tour de France-vinder i et interview med det belgiske medie Sporza . Da det italienske endagsløb køres 4. marts, og da Paris-Nice skydes i gang dagen efter, har Pogacar valgt at sparre benene til etapeløbet. - Det har været en svær beslutning at skulle melde afbud til Strade Bianche, siger han og tilføjer: - Det lyder som en spændende udfordring at køre begge løb i samme sæson. Måske kan lade sig gøre en anden god gang, lyder det. Pogacar har fået en forrygende sæsonstart med fire sejre, mens han også tog den samlede sejr i Ruta Del Sol. Til sammenligning går Vingegaard ind til Paris-Nice med noget færre løbskilometer i benene. Den 26-årige dansker indleder sin sæson onsdag i det spanske etapeløb O Gran Camiño.

Opsummering:
Jonas Vingegaard og Tadej Pogacar stiller begge til start i Paris-Nice, som bliver deres første møde i denne sæson.